CELEX: 32022R1036
Language: lt
Date: 2022-06-29 00:00:00
Title: Komisijos deleguotasis reglamentas (ES) 2022/1036 2022 m. birželio 29 d. kuriuo dėl aptariamojo laikotarpio pratęsimo iš dalies keičiamas Europos Parlamento ir Tarybos reglamentas (ES) 2020/1429 (Tekstas svarbus EEE)

2022 6 30   
               
               
                  LT
               
               
                  Europos Sąjungos oficialusis leidinys
               
               
                  L 173/50
               
            
         KOMISIJOS DELEGUOTASIS REGLAMENTAS (ES) 2022/1036
         2022 m. birželio 29 d.
         kuriuo dėl aptariamojo laikotarpio pratęsimo iš dalies keičiamas Europos Parlamento ir Tarybos reglamentas (ES) 2020/1429
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. spalio 7 d. Europos Parlamento ir Tarybos reglamentą (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės (1), ypač į jo 5 straipsnio 2 dalį,
         kadangi:
         
                     (1)
                  
                  
                     dėl COVID-19 pandemijos smarkiai sumažėjo geležinkelių eismas, nes labai sumažėjo paklausa ir valstybės narės ėmėsi tiesioginių priemonių pandemijai suvaldyti;
                  
               
                     (2)
                  
                  
                     geležinkelio įmonės šių aplinkybių negali kontroliuoti ir jau kurį laiką joms kyla didelių likvidumo problemų, jos patiria didelių nuostolių, o kai kuriais atvejais joms gresia nemokumas;
                  
               
                     (3)
                  
                  
                     siekiant sumažinti neigiamą COVID-19 pandemijos poveikį ekonomikai ir paremti geležinkelio įmones, Reglamentu (ES) 2020/1429 valstybėms narėms suteikiama galimybė leisti infrastruktūros valdytojams sumažinti mokesčius už prieigą prie geležinkelių infrastruktūros, atidėti jų mokėjimą arba nuo jų atleisti. Ta galimybė buvo suteikta ribotam aptariamajam laikotarpiui, kuris paskutinį kartą buvo pratęstas iki 2022 m. birželio 30 d. Europos Parlamento ir Tarybos reglamentu (ES) 2022/312 (2);
                  
               
                     (4)
                  
                  
                     pandemijos laikotarpiu nustatyti judumo apribojimai turėjo didelį poveikį naudojimuisi keleivių vežimo geležinkeliais paslaugomis. Mažesnis poveikis taip pat padarytas krovinių vežimo geležinkeliais paslaugoms. Kaip rodo Sąjungos geležinkelių infrastruktūros valdytojų pateikti duomenys, pandemija labiausiai paveikė keleivių vežimo paslaugų segmentą. Labiausiai nukentėjo komercinio keleivių vežimo paslaugų segmentas: jis dar nepasiekė 2019 m. lygio, o tų paslaugų pasiūla gerokai sumažėjo visose valstybėse narėse;
                  
               
                     (5)
                  
                  
                     padidėjo tinkle važinėjančių krovininių traukinių skaičius – 2021 m. jis buvo tik 0,1 proc. mažesnis negu 2019 m. Pagal viešųjų paslaugų įsipareigojimus tinkle važinėjusių keleivinių traukinių skaičius 2021 m. buvo 2 proc. didesnis negu 2019 m., o 2020 m. jis buvo 5,1 proc. mažesnis negu 2019 m. Tačiau, kadangi tiek 2020 m., tiek 2021 m. keleivių skaičius nesiekė dviejų trečdalių 2019 m. keliavusių keleivių skaičiaus, tikėtina priežastis, dėl kurios pandemijos poveikis buvo mažesnis, o vėliau prasidėjęs atsigavimas didesnis, buvo nuolatinė kompetentingų institucijų finansinė parama pagal viešųjų paslaugų įsipareigojimų sutartis. Iš tiesų, 2021 m. komercinių keleivinių traukinių skaičius vis dar buvo 18,2 proc. mažesnis negu 2019 m. 2020 m. jis buvo 22,9 proc. mažesnis negu 2019 m., taigi reikšmingo atsigavimo nebuvo matyti;
                  
               
                     (6)
                  
                  
                     panašias tendencijas galima pastebėti, jei eismas išreiškiamas traukinio nuvažiuotais kilometrais. Tinkle važinėjančio krovininio traukinio nuvažiuotų kilometrų skaičius rodo atsigavimą: 2021 m. jis buvo tik 0,5 proc. mažesnis negu 2019 m. Su viešųjų paslaugų įsipareigojimais susijusios keleivių vežimo paslaugos, išreikštos traukinio nuvažiuotais kilometrais, 2021 m. buvo 1,1 proc. didesnės negu 2019 m. Tačiau 2021 m. komercinio keleivių vežimo paslaugų rodikliai, išreikšti traukinio nuvažiuotais kilometrais, tebebuvo 18,7 proc. mažesni negu 2019 m. – tai nedidelis pagerėjimas, palyginti su 2020 m.;
                  
               
                     (7)
                  
                  
                     todėl akivaizdu, kad dėl COVID-19 pandemijos poveikio keleivių segmentui, kuris 2018 m. sudarė apie 80 proc. viso eismo, išreikšto traukinio nuvažiuotais kilometrais, geležinkelių eismo lygis ir toliau lieka mažesnis;
                  
               
                     (8)
                  
                  
                     Pasaulio sveikatos organizacijos duomenys rodo, kad per dieną užregistruojamų COVID-19 atvejų skaičius Europoje 2022 m. pradžioje labai padidėjo iki lygio, kuris pandemijos metu niekada nebuvo pasiektas. Be to, atvejų, apie kuriuos kasdien pranešama, skaičius tebėra labai didelis;
                  
               
                     (9)
                  
                  
                     tikėtina, kad pandemija nuolat darys neigiamą poveikį geležinkelių eismui, o geležinkelio įmonių finansinė padėtis taip pat greičiausiai išliks sunki iki 2022 m. pabaigos;
                  
               
                     (10)
                  
                  
                     todėl Reglamento (ES) 2020/1429 1 straipsnyje nustatytą aptariamąjį laikotarpį reikia pratęsti iki 2022 m. gruodžio mėn. 31 d.;
                  
               
                     (11)
                  
                  
                     jei Europos Parlamentas ir Taryba nagrinėtų šį reglamentą visą Reglamento (ES) 2020/1429 6 straipsnio 6 dalyje nustatytą prieštaravimo laikotarpį, šis reglamentas įsigaliotų tik pasibaigus aptariamajam laikotarpiui, kuris dabar numatytas Reglamento (ES) 2020/1429 1 straipsnyje. Siekiant išvengti teisinio netikrumo, šis reglamentas turėtų būti priimtas taikant skubos procedūrą, numatytą Reglamento (ES) 2020/1429 7 straipsnyje, ir turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2020/1429 1 straipsnis pakeičiamas taip:
            
               
                  „1 straipsnis
                  Šiuo reglamentu nustatomos laikinosios mokesčių už naudojimąsi geležinkelių infrastruktūra ėmimo, kaip nustatyta Direktyvos 2012/34/ES IV skyriuje, taisyklės. Jis taikomas geležinkelių infrastruktūros naudojimui teikiant vidaus ir tarptautines vežimo geležinkeliais paslaugas, kuriam taikoma ta direktyva, laikotarpiu nuo 2020 m. kovo 1 d. iki 2022 m. gruodžio 31 d. (toliau – aptariamasis laikotarpis).“
               
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. birželio 29 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 333, 2020 10 12, p. 1.
         
            (2)  2022 m. vasario 24 d. Europos Parlamento ir Tarybos reglamentas (ES) 2022/312, kuriuo iš dalies keičiamas Reglamentas (ES) 2020/1429, kiek tai susiję su aptariamojo laikotarpio, kuriuo taikomos laikinosios priemonės, susijusios su mokesčių už naudojimąsi geležinkelių infrastruktūra ėmimu, trukme (OL L 55, 2022 2 28, p. 1).